Die nuwe Suid-Afrika: Boer glo as 'wit hond' uitgeskel
Jan 08 2009 07:52:57:463AM - (SA)
Welkom. - In nóg 'n voorval van beweerde polisie-wreedheid en swak dienslewering op Odendaalsrus in die Vrystaat is 'n bejaarde boer na bewering deur polisiebeamptes as 'n "wit hond" uitgeskel en aan hom is ook glo gesê dat "alle wit honde in Suid-Afrika doodgemaak sal word".
Beeld se susterskoerant Volksblad berig reeds weke lank oor klagtes uit die gemeenskap oor swak dienslewering deur die polisie op dié dorp wat glo selfs al gestaan en toekyk het hoe 'n vrou wreed deur die pa van haar kind aangerand word, ondanks 'n gesinsgeweldinterdik.
Mnr. Rudi van Vuuren het reeds die nuwe stasiekommissaris, sr.supt. M.B. Mbongo, oor die gebeure Saterdag op sy pa, mnr. Gert van Vuuren (68), se plaas gaan spreek. Hy is aangeraai om 'n klag teen die betrokke polisiebeamptes in te dien.
Van Vuuren (jr.) sê drie polisiebeamptes het Saterdag omstreeks 14:00 met 'n polisievoertuig op die plaas Hilton aangekom. Hulle het vir sy pa gesê hulle bring R100 wat 'n vorige plaaswerker hom skuld.
Een van hulle wou by hom weet waarom hy geld van 'n arm man wou hê, waarop hy geantwoord het dat dit geld is wat die man hom skuld.
Van Vuuren (sr.) is daarna deur een van die konstabels as 'n rassis uitgeskel en sy (Van Vuuren se) ma is ook gevloek. Van Vuuren (sr.) het hulle aangesê om die plaas onmiddellik te verlaat, waarna hulle vuurwapens uitgeruk en Van Vuuren (sr.) glo as 'n wit hond uitgeskel is. Hulle het daarna gery.
Hulle het eers lank geweier om hulself te identifiseer, maar nadat hy aan hulle gesê het dat hy 'n majoor in die kommando was en sy regte en die wet ken, het die passasier homself as konst. Mokwena geïdentifiseer, en die bestuurder van die voertuig, wat glo die skelwerk gedoen het, het homself as konst. Mafabatho geïdentifiseer.
Van Vuuren (jr.) het daarna verskeie keer onsuksesvol die polisiekantoor op die dorp en 10111 gebel in 'n poging om klagte teen die betrokke polisiemanne in te dien en hulle van die plaas weg te kry.
Toe Van Vuuren daaroor navraag doen, is vir hom gesê dat hulle daarheen ontbied is. Hulle is glo (verkeerdelik) ingelig dat 'n plaaswerker op die plaas deur die boere aangerand word en dat die polisie wat die man wou help daarna aangeval, gevloek, met vuurwapens gedreig en die honde op hulle gesit is.
Van Vuuren (jr.) sê hy wil onder meer weet waarom daar nou klagte van regsverydeling en crimen injuria teen hom en sy pa ondersoek word. Hy wil ook weet wat die polisie met private aangeleenthede soos die bring van die R100 te doen het en dit boonop in 'n polisievoertuig terwyl hulle aan diens is.
Supt. Sam Makhele, provinsiale woordvoerder van die polisie, sê mense moet met hul klagtes eerste na die stasiekommissaris gaan waarna dit deur die regte kanale hanteer sal word.
Die polisiebestuur verstaan die erns van die bewerings, maar daar moet klagte teen polisiebeamptes wat dalk oortree, ingedien word sodat dit behoorlik ondersoek kan word.